Bob Hewitt-verhoor moet voortgaan las hofBob Hewitt saam met sy regspan tydens Dinsdag se verrigtinge. Foto: Werner Beukes / SAPA Terry Price, Hewitt se regsverteenwoordiger, het in die Johannesburgse hooggeregshof wat in Palm Ridge sit, aangevoer die getuienis van die drie vroue, wat Hewitt van seksuele aanranding en verkragting beskuldig, nie aanvaar kan word nie. “Ek het die betrokke kwessies oorweeg en het na die argumente geluister,” het regter Bert Bam gesê. “Niks daarvan was ŉ verrassing nie. Die aansoek is sonder meriete en word geweier,” het Bam gelas sonder om ŉ verduideliking te gee vir sy uitspraak. Hewitt se vrou Delaille, het, nadat die uitspraak gelewer is, opgestaan en die hofsaal verlaat. Suellen Sheehan, een van Hewitt se beweerde slagoffers, het in trane uitgebars toe Bam sy uitspraak gelewer het. Sy het vroeër getuig dat Hewitt haar in 1982 in sy motor verkrag het toe sy 12 jaar oud was. Theresa Tolken, ook een van Hewitt se beweerde slagoffers, het getuig dat Hewitt 34 jaar gelede haar onvanpas aangeraak en haar gedwing het om orale seks op hom uit te voer toe sy 12 jaar oud was. Die derde beweerde slagoffer, wie se naam nie bekend gemaak mag word nie, het getuig dat Hewitt homself op ŉ onvanpaste manier teen haar opgevryf het tydens tennislesse. Hewitt ontken die aanklagtes teen hom. Hy sal Donderdag getuig. Klik hier vir alle vorige berigte oor Bob Hewitt op Maroela Media.